Sibirisk lærk i Soldaterskoven - Mitropa.dk - Erik Egvad Petersen
Sibirisk lærk i Soldaterskoven
De besøgende i Soldaterskoven i Tønder kan glæde sig over synet af den historiske flyhangar, der er en del af luftskibsbasen, der eksisterede fra 1914 til 1918 under 1. Verdenskrig. Hangaren er ved at blive restaureret og har i den forbindelse fået beklædt forsiden med sibirisk lærk. Det er blot en del af restaureringen, der omfatter hele hangaren. Bygningen er enestående i historisk forbindelse, da det er den eneste militære bygning, der har overlevet 1. Verdenskrig. Samtlige andre militære anlæg, der blev brugt under krigen, blev fjernet iht, Versailles fredstraktaten. Det er virksomheden Tømrer- og Snedkerfirma Skriver, Tønder, der har udført montagen af den sibiriske lærkebeklædning.
Zeppelin- & Garnisons Museum Tønder blev indviet d. 8. maj 1999 og ligger i umiddelbar nærhed af det gamle baseområde. Museet rummer en stor samling af fotografier og genstande fra perioden. Bl.a. originale propeller fra de gigantiske luftskibe, samt uniformer og våben.
(Kilde: Zeppelin- & Garnisons Museum Tønder)